Frambjóðendur í tilfinningarússíbana : Inn og út úr borgarstjórn „ Það er allavega ekki hægt að segja annað en að þetta sé spennandi kosninganótt . “ „ Tilfinningarússíbaninn er búinn að fara í svo marga hringi að ég veit eiginlega ekki hvað ég held lengur , “ segir Hildur Sverrisdóttir , borgarfulltrúi Sjálfstæðisflokksins , en hún er ekki lengur inni í borgarstjórn , samkvæmt nýjustu tölum . Hildur skipar 5. sæti á lista sjálfstæðismanna en kannanir síðustu daga hafa spáð því að flokkurinn fái aðeins þrjá menn . „ Niðurstaðan rímar við skoðanakannanir í síðustu viku , en þetta er vissulega spennandi , “ segir Hildur en hún þorir ekki að segja til um hvort hún komist aftur inn . Hildur er stödd í Valhöll á kosningavöku Sjálfstæðisflokksins í Reykjavík þar sem hún segir fullt út úr dyrum og mikla stemmningu ríkja . „ Það er allavega ekki hægt að segja annað en að þetta sé spennandi kosninganótt . “ Sömu sögu er að segja af Heiðu Björg Hilmisdóttur sem skipar sjötta sæti á lista Samfylkingarinnar í Reykjavík . Samkvæmt síðustu tölum var hún ekki inni í borgarstjórn , en er nú komin inn . „ Það er mikil stemmning og spenna . Ég hef trú á að ég geti gert gagn og vill gjarnan komast að . En það kæmi mér svo sem ekkert á óvart ef við næðum sex mönnum inn , “ segir Heiða . Hún er stödd á kosningavöku Samfylkingarinnar í Reykjavík í Stúdentakjallaranum í Háskóla Íslands .